Зы щыуагъэм и уасэр
«Енисей» (Красноярск) — «Спартак-Налшык» (Налшык) — 1:0. Красноярск. «Центральный» стадион. ШыщхьэуIум и 7-м. ЦIыху 2900-рэ еплъащ.
Судьяхэр: Анопэ (Благовещенск), Абусуев, Гречишкин (тIури Санкт-Петербург щыщщ).
«Енисей»: Плотников, Качан, Никитин, Пятикопов, Марущак, Лайзанс, Ситдиков (Пьянченкэ, 77), Иванов (Рыжов, 73) Лешонок (Рожков, 83), Лебамбэ (Буш, 63), Галыш.
«Спартак-Налшык»: Цыган, Абазэ, Овсиенкэ, Суслов, Гарбуз, Щэуей (Аверьянов, 65), Руа, Коронов, Чеботару (Буйтрагэ, 69), Медведев (ЛIуп, 74), Гуэщокъуэ (Сира-дзе 61).
Топыр дигъэкIащ: Лешонок, 31 (1:0).
Дагъуэ къыхуащIащ Короновымрэ Абазэмрэ.
2012 — 2013 гъэхэм япэ дивизионым щекIуэкIа зэхьэзэхуэм «Спартак-Налшыкым» «Енисей»-м тIэунейрэ щыIущIати, тIэуми къыщыхигъэщIащ. Япэ щIыкIэ Красноярск ди хьэрхуэрэгъухэр 3:1-уэ къыщыттекIуащ, иужькIэ Къэбэрдей-Балъкъэрым и къалащхьэми 2:0-у къыщыдэфIэкIащ. Ар, дауи, лъэныкъуитIми ящIэжырт. Абы къыхэкIыу гужьгъэжь зиIэ «Спартак-Налшыкым» мы зэIущIэр хуабжьу жыджэру иригъэжьащ. Ар псынщIэт, IэкIуэлъакIуэт икIи ерыщт. А псоми ехъулIэныгъэ гуэр кърикIуэн хуейт.
ПсынщIэ дыдэу хэгъэрейхэм хьэщIэхэр яхузэтемыIэгъэж хъуащ. Хэт ищIэнт адэкIэ Iуэхур къызэрыщIидзынур, епщыкIузанэ дакъикъэм Короновыр зэуа гъуэ нэщIым кIуэ топым «Енисей»-м и гъуащхьэхъумэхэм ящыщ зым къримыгъэгъэзатэмэ?! КъыкIэлъыкIуэу ардыдэр и закъуэу къызыхуэна гъуащхьэтетым ебзэджэкIыфакъым.
Апхуэдэ къыщIэдзэкIэм красноярскдэсхэр игъэгу-жьеящ. Абыхэм топыр дэнэкIэ яхуми ядэрт, я гъуэр яхъумэжыф къудеймэ. Ар топджэгум еплъыну Красноярск и «Центральный» стадионым къекIуэлIахэм хуабжьу ягу ирихьыртэкъым. Ахэр зэрыгъэкIийуэ, фийуэ хуежьащ, я футболистхэм зыкъащIэжыну къыхураджэу. ИкIи абыхэм ар къайхъулIащ.
Хуэм-хуэмурэ хэгъэрейхэм джэгур зэхуэдэ ящIыжащ. Абыхэм ебгъэрыкIуэныгъэ гуэрхэри къызэрагъэпэщу хуежьащ. АрщхьэкIэ я Iуэхум зыри къикIыну къыщIэкIынтэкъым, ди гъуащхьэхъумэхэр къадэмыIэпыкъуатэмэ: Гарбуз къыIэрыхьа топыр хуэмыгъэIэкIуэлъакIуэурэ, угловойм иригъэкIащ. Хэгъэрейхэм ар къыхатащ икIи бжыгъэр къызэIуха хъуащ: «Енисей»-м и гъуащхьауэ Лешонок къэлъеижа топым жыжьэу щыту и къару къызэрихькIэ еуащ икIи ди гъуащхьэтетым абы къригъэгъэзэфакъым — 0:1.
КъалъыкъуэкIа щIэщхъум ди щIалэхэм я лъэр пIалъэкIэ щIигъэхуащ — джэгум и екIуэкIыкIэм апхуэдэ кърикIуэн хуейтэкъым. Мыгувэу зыщагъэпсэхунум и зэманыр къэсри, абыхэм Iэмал ягъуэтащ я къарур зэщIагъэуIуэжыну.
ЕтIуанэ Iыхьэри налшыкдэсхэм хуабжьу жыджэру къыщIадзащ. КъыпфIэщIынут абыхэм мыгувэу бжыгъэр зэхуэдэ ящIыжыну. АрщхьэкIэ я гугъуехь псори псыхэкIуадэ ищIащ я хьэрхуэрэгъухэм я гъуэм топ дэзыгъэкIыфын къазэрыхэмыкIам. Иужь дыдэ Iэмалыр джэгум къыхущIагъуа дакъикъэхэм къахукъуэкIат, арщхьэкIэ хэгъэрейхэм я гъуащхьэтет Плотниковым ари къызэпиудащ.
Ди щIалэхэр красноярскдэсхэм хуэдиплIкIэ ефIэкIащ топ дагъэкIыну яIа IэмалхэмкIэ. Ахэращ нэхъыбэрэ гъуэм еуари, угловой къыхэзытари. АрщхьэкIэ а псоми сыт я мыхьэнэ, топыр гъуэм яхудэмыгъэкIамэ?!
Арати, «Енисей»-м, аргуэрыжьти, «Спартак-Налшыкыр» (ещанэу зэкIэлъхьэужьу) къыхигъэщIащ. Абы иужькIэ ди щIалэхэр япэ дивизионым къыщыкIэрыхухэм гъунэгъу дыдэ яхуэхъуащ. АдэкIэ къикIуэт зэрыщымыIэр гурыIуэгъуэщ.
Абы щыгъуэми япэ дивизионым мы гъэм щекIуэкI зэхьэзэхуэр хуабжьу къызэщIоплъэ. Куэдым ягъэщIагъуэу турнир таблицэм бжьыпэр щызыубыда «Арсенал»-р Дзержинск къалэм щыдэджэгуат апхуэдэ дыдэу куэд зэзыгъэплъыжа, мазэ зытIущ ипэкIэ етIуанэ дивизионым къыхэкIа «Химик»-м. Ахэр зэхуэфащэу къыщIэкIащ икIи текIуар яхузэхэмыгъэкIауэ зэбгъэдэкIыжащ. Псалъэм къыдэкIуэу къыхэдгъэщынщи, а тIуращ мыгъэрей зэхьэзэхуэм къриубыдэу иджыри къэс зыми къыхимыгъэщIэфар.
Ярославль щыIэу «Мордовия»-м щIыпIэ «Шинник»-р бжыгъэшхуэкIэ къытекIуащ. Абы ипэкIэ Тулэ щыIэу 0:4-уэ къызэрыхагъэщIар апхуэдэ щIыкIэкIэ хэгъэрейхэм япшыныжащ.
Я стадионхэм щыджэгуа пэтми, ди гъуэнэгъухэми щIэгуфIэн Iуэхугъуэ бэрэжьей кIуам яIакъым. Куэдрэ ебгъэрыкIуа щхьэкIэ, «Алания»-м Владивосток къикIа «Луч-Энергия»-м и гъуэр хигъэщIэфакъым. «Ангушт»-м аргуэру зэхьэзэхуэм и хьэрхуэрэгъур къыщытекIуащ — иджы Волгоград и «Ротор»-р. ХьэщIэхэм яхэта ди лъахэгъу Аппаев Хъызыр псынщIэ дыдэу бжыгъэр къызэрызэIуихам нэзрандэсхэм закъригъэужьыжакъым.
Иджы фыщыдгъэгъуэзэнщ япэ дивизионым хэт командэхэм иужьу ирагъэкIуэкIа зэIущIэхэм къарикIуа бжыгъэ псоми. Мис ахэр: «СКА-Энергия» (Хабаровск)- «Сибирь» (Новосибирск) — 2:1, «Газовик» (Оренбург) — «Динамо» (Санкт-Петербург) — 2:1, «Шинник» (Ярославль) — «Мордовия» (Саранск) — 3:0, «Химик» (Дзержинск) — «Арсенал» (Тулэ) — 1:1, «Уфа» (Уфа) — «Торпедо» (Мэзкуу) — 1:0, «Ангушт» (Нэзран) — «Ротор» (Волгоград) — 0:2, «Нефтехимик» (Нижнекамск)— «Салют» (Белгород) — 1:3, «Алания» (Владикавказ) — «Луч-Энергия» (Владивосток) — 0:0.
Дыгъуэпшыхь «Спартак-Налшыкым» зи чэзу джэгу-гъуэр и стадионым щригъэкIуэкIащ. Абы къригъэблэ-гъащ Калининград и «Балтика»-р. Ди газетыр къыщыдэкIынум ирихьэлIэу ар иджыри иухатэкъым. А зэIущIэр зэрекIуэкIамрэ турнир таблицэм игъуэта теплъэмрэ ятеухуа тхыгъэр пщэдей къыте-ддзэнущ.
Жыласэ Заурбэч.
